**Коьчал :** «Йовлакх кечда зезагаш дахкар»

**1алашо:** Яханчу заманахь йовлакхан хилла сий довзийтар,мах хадор

 гайтар;

 -коьртара х1ума яккхаран бахьанаш, бехкамаш бовзийтар;

 -йовлакхийн тайпанаш гайтар, церан тайпанаш довзийтар;

 - берашна зезаг дилла гайтар, 1амор;

 - беснаш ловзийтар, т1еч1аг1дар.

 **Чоь кечъяр:** пенах кхозушистанг , пенаца хоттина нохчийн пеш, т1етовжина экъалоцух1ума, пеша т1оьхула т1ейилна экъа, уллехь даьккхина вахьадилан дечиг, хоттийна серийн керт, масех к1удал, уллехь хьалатийсина бес-бесара йовлакхаш(коьртали, загарни,гуьльмаьльда, такси-йовлакх).

**Мукъаме ладохар:** «Нохчийн йо1, оьзда йо1».

**Гайтаран г1ирс:** (видео)кийсак гайтар,тайп-тайпанайовлакхаш, къинжа, т1ерг1ан тай.

**Лелоран г1ирс:** альбомаш, тайп-тайпана къоламаш, масаллин т1ехьажа суьрташ.

1. **Занятин некъ.**

**Кхиорхо:** Де дика хилла шу, бераш! Мел хаза ду шу, сан б1аьстенан зезагаш! Вай и х1ун тата дара, не1 еттарг мила ву?

 (не1арехь чуйолу йокха стаг)

**Йоккха стаг:** Де дика хилла шу! Хьаша т1еоьций аша?

**Кхиорхо:** Диканца дукха ехийла хьо а! Дера оьцу, хьашам беркат ду! Хьайола, х1оккха вахьахаа, йоккха стаг, хьо тхоьга хьошалг1а яр х1у бахьана ду-те?

**Йоккха стаг:** Х1окху шун берийн беша со яр бахьана иштта ду: со х1окху берийн бешана т1ехйолуш сих-сиха хеза суна кху чохь вайн къоман г1иллакх-оьздангалла, 1ар-дахар хьехош. Иштта дечу къамеле безам а бахна, х1ара айса сайн баби хилла ларбеш болу шад бохьуш еара со шоьга хьошалг1а. Цуьнах шуна пайда хир бар-кх аьлла хеташ. Х1ара шуна совг1ат ду соьгара. Х1о шаддо дуккха а х1уманаш довзийтар ду шуна.

**Кхиорхо:** Дела реза хилла хьуна тхо дагадаьхкина тхуна х1ара совг1ат дарна. Кхунах пайда эца хьовсар ду тхо.

**Йоккха стаг:** Дика ду делахь. Со д1анехьа ер ю.1одика йойла шу бераш.

(Кхиорхочо а, бераша а 1одикайо йоккхачу стагаца, Шад д1абаьстича т1ехь яздина кехат ду)

**Кехат:** - Хьоме бераш, х1ара шад д1абастале х1окху мукъаме ладог1а, т1аккха кхоччуш кхетам хир бу шу хьо шаддах лаьцна.

**Мукъаме ладохитар**

**Мукъам Хеди Хамзатови «Нохчийн йо1, оьзда йо1»**

 Нохчийн йо1,оьзда йо1 тиллахьа йовлакх...

Йовлакхан мехалла къоман сий ду алий.

Нохчийн йо1,оьзда йо1 тиллахьа йовлакх,

Сий лардеш,сий ойъуш дай баьхна бу алий.

Дов даьлчи,дов ойъуш,сий дина йовлакх,

Вайн хьалхалерачу оьздачу к1енташа.

Хазачу цу куцех,цхьа куц ду алий,

Вайн хьалхалерачу оьздачу йо1арийн.

Нохчийн йо1,оьзда йо1 ларделахь г1иллакхаш.

Наноша лардинчу г1иллакхех ду алий.

Нохчийн йо1,оьзда йо1 ларделахь васташ.

Вайн дай а ларбинчу нанойн васт ду али.

Дов даьлчи,дов дойъуш,сий дина йовлакх,

Вайн хьалхалерачу оьздачу к1енташа.

Хазачу цу куцех,цхьа куц ду алий,

Вайн хьалхалерачу оьздачу йо1арийн.

Делахь а нохчийн йо1 бустуш бац барам,

Йовлакхци,духарци дег1ан сий,ларам.

Нохчийн йо1 хилалахь дог ц1ена даимна,

Шайн иман лардинарш,ц1ена хилларш бу алий.

Дов даьлчи,дов дойъуш,сий дина йовлакх,

Вайн хьалхалерачу оьздачу к1енташа.

Хазачу цу куцех,цхьа куц ду алий,

Вайн хьалхалерачу оьздачу йо1арийн

Берашка мукъаме ладохитар.

**Кхиорхо:** Бераш, стенах лаьцна бара и мукъам?

**Кхиорхой:** Мукъам бара йовлакхах лаьцна.

**Кхиорхо:** Нисса бах йовлакхах а, цуьнан сий дарах лаьцна ду. Х1инца аса шуна дуьйцар ду х1окху бабин шаддах лаьцна(д1абосту шад).

Бераш, хьовсийша ма хаза йовлакхаш лардеш хилла йоккхачу стага(схьаоьцуш довзуьйту кхиорхочо берашна йовлакхаш, церан ц1ераш йохуш).

Йовлакхан тайпанаш довзийта аса шуна:

Кортали,къиж болу кортали, хьастоьхна, к1еда болу йовлакх, шера кортали, цецан бой, чухта.

Тахана шуна ас дуьцар ду, яханчу заманахь «Йовлакхан» хиллачу мехаллех лаьцна. Духар уггар хьалха д1адолало коьрта туьллучу х1уманна т1ера. Коьрта1уьйра аравалар магош ца хилла, зудчунна хьовха, боьршачу стагана а. И г1иллакх ширачу заманахь дуьйна схьадог1уш ду, шен к1орггера маь1на а ду цуьнан.

Зудчо, дехар деш, коьртара х1ума яккхар кхин а деза хилла. Хийла хилла доллу зулам сецна, хийла шаьлта батта йиллийтина зудчо довхошна юкъа кхоссинчу йовлакхо.

 Вовшашна чухьаьвдда, оьг1азалло б1арзбина нах, коьртара х1ума яьккхина зуда гича, кхид1а дов ца деш, совцаран маь1на иштта ду: зудчо коьртара йовлакх даккхар тамашийна, доккха х1ума ду, иза цхьа йоккха киртик т1е ца хоьттича дан йиш йолуш а дац, цундела и зуда оццул холча а хоттийна, шаьш лелориг ма ледара х1ума ду олий, совцуш хилла уьш, цуьнга йовлакх сихха д1атиллийта, х1унда аьлча , зуда коьрта1уьйра гича, стигал а и ца дезалой, керчий т1ек1елйолу боху.

Хьалха заманахь хилла ца 1аш, тахана вайна юкъахь т1ехоьттича а хир дара и ирча сурт.Х1унда аьлча, нохчийн зуда, вайн нана коьрта1уьйра гича, суна хетарехь дуьненан чам бовр бара.Ч1ог1а дагана лалур доцу хьал а, сурт а ду иза.

**Дошам т1ехь болх бар:** Къиж (пух);

Къиж болу кортали (пуховой платок);

 Чухта- йовлакхан чухула

 туьлларг(накосник);

 Узор(бустам).

 **Кхиорхо:** Бераш, лерина ладохалашни, тидаме эцалашни вай хьовсар долу кийсак т1ера йовлакхах лаьцна гойтучух. Тахана аса дийца тидаме мел эццарг, сан дийца 1алашо хилларг къеггина схьадуьйцу х1окху кийсако. Х1инца хьовса вай таро хир ю (видео кийсаке). «Йовлакхо дов-т1ом сацор бу»

**Кхиорхо:** Яханчу заманахь хиллачу цецдоьвлла, самукъадаьлла хир ду шу,бераш! К1адделлачу коьртешка садо1итуш, жимма сада1аран миноташ яхьаеза вай.

 **Сада1аран минот: Йовлакхийн тайпанаш**

Девза тхуна йовлакхийн тайпанаш*,(куьйгаш дег1ана хьалха лестадо)*

Цхьаъ, шиъ, кхоъ ягарйо ц1ераш *(п1елгаш т1ехь дагардо)*

Коьртали, харе, шипон, гуьлмаьнда, загарни

Хьастоьхна, къиж, цецан бой, шера коьртали, *( куьйгаш хьалха аг1ор лоций, лестадо)*

Деригге а ду уьш суна хьоме *(куьйгаш дагана т1едоьхку)*

**3Сурт дилларан некъах кхетамбалар.**

**Кхиорхо:** Дика хир ду, аса шуна уьн т1ехь гойтар ду, зезагаш дахка, дика ладог1а, тидам бе. Вай х1инца зезагаш доьхкар ду,вайн йовлакх кечда, аша шайна хазахетачу беснашца къагор ду уьш. Хьалха вай горга сиз хьокху, т1аккха цунна т1ера д1а горга сийзаш а хьокхуш, зезаган маь1гаш йохкур ю вай. Уьш вовшах хуьттар ю вай, иштта болх беш, дуьллар ду вай зезаг. Шуна оьшу г1ирс вахьабиллина бу.

**Берийн белхаш.**

(кхиорхочо берашна г1о а деш, белхаш чекхбоху)

**Кхиорхо:** Гайта суна муха нисдели вайн зезагаш. Мел хаза зезагаш дихкина аша. Иштта и зезагаш санна хазахета суна шу а, сан хьоме бераш! Аса шайна дийцинчух шу дика кхетта хилла, тидам бина хилла.

- Х1инца вай шу суьрташ уьн т1е д1атухар ду,вай бисинчаьрна гойтар бу вайн кхиамаш, говзалла.

**Заняти ерзор**

**Кхиорхо:** Бераш, алийша тахана вай занятехь х1ун дира?

**Кхиорхой:** Вай тахана йовлакх кечда зезагаш дихкира;

 **-** мукъаме ладуьйхира;

 **-** йовлакхах лаьцна видео(кийсаке) хьоьвсира;

 **-** бабин шад баьстира.

 **Кхиорхо: -** Къаьсттина х1ун хазахийтира шуна?

 - Юххула гича девзар дуй вайна, и хаза йовлакхаш?

 - Таханлера заняти чекъели вайн.

.